### NN 30/2025 (21.2.2025.), Odluka o izdavanju zlatnih i srebrnih numizmatičkih kovanica »Kralj Tomislav«

Hrvatska narodna banka

313

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica (u nastavku teksta: Uredba (EU) br. 651/2012), Savjet Hrvatske narodne banke na sjednici održanoj 20. veljače 2025. donio je

ODLUKU

O IZDAVANJU ZLATNIH I SREBRNIH NUMIZMATIČKIH KOVANICA »KRALJ TOMISLAV«

Članak 1.

Hrvatska narodna banka izdaje zlatne i srebrne numizmatičke kovanice »Kralj Tomislav«, u povodu proglašenja godine 2025. »Godinom obilježavanja 1100. obljetnice hrvatskoga kraljevstva« i 1100. obljetnice krunidbe kralja Tomislava. Prigodni motivi na kovanicama predstavljaju hrvatskog vladara kralja Tomislava, snažan simbol hrvatske povijesti, kulture i identiteta.

Članak 2.

(1) Zlatne numizmatičke kovanice iz članka 1. ove Odluke (u nastavku teksta: zlatne numizmatičke kovanice) izdaju se u apoenima od 200, 100 i 10 eura, a srebrne numizmatičke kovanice iz članka 1. ove Odluke (u nastavku teksta: srebrne numizmatičke kovanice) izdaju se u apoenima od 6 i 4 eura.

(2) Zlatne i srebrne numizmatičke kovanice izdaju se u količinama u skladu s Odlukom (EU) 2024/3127 Europske središnje banke od 26. studenoga 2024. o odobrenju količine izdavanja kovanica u 2025. (ESB/2024/38), i to:

1. zlatna numizmatička kovanica od 200 eura izdaje se u količini ne većoj od 100 komada i u ukupnom nominalnom iznosu ne većem od 20.000,00 eura

2. zlatna numizmatička kovanica od 100 eura izdaje se u količini ne većoj od 300 komada i u ukupnom nominalnom iznosu ne većem od 30.000,00 eura

3. zlatna numizmatička kovanica od 10 eura izdaje se u količini ne većoj od 1.000 komada i u ukupnom nominalnom iznosu ne većem od 10.000,00 eura

4. srebrna numizmatička kovanica od 6 eura s djelomičnom pozlatom izdaje se u količini ne većoj od 500 komada i u ukupnom nominalnom iznosu ne većem od 3.000,00 eura

5. srebrna numizmatička kovanica od 4 eura izdaje se u količini ne većoj od 2.000 komada i u ukupnom nominalnom iznosu ne većem od 8.000,00 eura.

(3) Zlatne numizmatičke kovanice izrađuju se od zlata stupnja čistoće 999,9/1000, u tehnici kovanja kojom se postiže kakvoća polirane ploče. Zlatna numizmatička kovanica od 200 eura ima masu od 100 grama s mogućim odstupanjem od +0,30 grama i promjer od 45 milimetara s mogućim odstupanjem od ±0,30 milimetara. Zlatna numizmatička kovanica od 100 eura ima masu od 31,103 grama s mogućim odstupanjem od +0,30 grama i promjer od 32 milimetra s mogućim odstupanjem od ±0,20 milimetara te zlatna numizmatička kovanica od 10 eura ima masu od 1,944 grama s mogućim odstupanjem od +0,20 grama i promjer od 15 milimetara s mogućim odstupanjem od ±0,15 milimetara.

(4) Srebrne numizmatičke kovanice izrađuju se od srebra stupnja čistoće 999,9/1000, u tehnici kovanja kojom se postiže kakvoća polirane ploče. Srebrna numizmatička kovanica od 6 eura ima masu od 62,207 grama s mogućim odstupanjem od +0,80 grama i promjer od 45 milimetara s mogućim odstupanjem od ±0,30 milimetara. Srebrna numizmatička kovanica od 4 eura ima masu od 31,103 grama s mogućim odstupanjem od +0,50 grama i promjer od 38,61 milimetra s mogućim odstupanjem od ±0,20 milimetara.

Članak 3.

(1) Na licu zlatnih i srebrnih numizmatičkih kovanica prikaz je osnovnog motiva portreta lica u profilu kralja Tomislava. Oko osnovnog motiva uz rub numizmatičke kovanice nalaze se natpisi »ANNO DOMINI« (godina Gospodnja), »925.« (godina krunidbe) i »KRALJ TOMISLAV«.

(2) Na licu srebrne numizmatičke kovanice od 6 eura s djelomičnom pozlatom kruna na glavi kralja Tomislava i prikazana odjeća kralja Tomislava pozlaćene su, a podloga kovanice obrađena je slojem rutenija.

Članak 4.

Na naličju zlatnih i srebrnih numizmatičkih kovanica prikazan je osnovni motiv stabla masline na kamenu. Oko osnovnog motiva kružno uz rub numizmatičke kovanice ispisani su natpis »REPUBLIKA HRVATSKA«, oznaka nominalne vrijednosti »200«, »100«, »10«, »6« ili »4« i naziv novčane jedinice »EURO« te godina izdanja kovanice »2025.«.

Članak 5.

Obod zlatne numizmatičke kovanice od 200 eura djelomično je nazubljen s ispisanim serijskim brojem, obod zlatne numizmatičke kovanice od 100 eura nazubljen je, a obod zlatne numizmatičke kovanice od 10 eura gladak. Obodi su srebrnih numizmatičkih kovanica nazubljeni.

Članak 6.

Autor je likovnog rješenja zlatnih i srebrnih numizmatičkih kovanica sveučilišni prvostupnik kiparstva Nikola Vudrag.

Članak 7.

Zlatne i srebrne numizmatičke kovanice iz članka 1. ove Odluke puštaju se u prodaju 20. ožujka 2025.

Članak 8.

Prodaju zlatnih i srebrnih numizmatičkih kovanica, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 9.

Ova Odluka stupa na snagu sljedećega dana nakon dana objave u »Narodnim novinama«.

O.br. 487-2857-090/2-25/BV
 Zagreb, 20. veljače 2025.

Predsjednik Savjeta
 Hrvatske narodne banke
 Guverner
 Boris Vujčić, v. r.